Predkladacia správa

Cieľom predkladaného návrhu zákona je formou osobitnej legislatívnej úpravy vytvoriť podmienky na zvyšovanie profesionality zahraničnej služby, posilnenie nepolitickej povahy zahraničnej služby a zabezpečenie zodpovedajúceho postavenia diplomatických aj nediplomatických zamestnancov v zahraničnej službe. 
Návrh vychádza z potreby Slovenskej republiky mať kvalitnú zahraničnú službu, pripravenú chrániť a presadzovať záujmy štátu v medzinárodnom prostredí.
	Návrh zákona upravuje zahraničnú službu, právne vzťahy a postavenie zamestnancov v zahraničnej službe a niektoré nároky súvisiace s vykonávaním zahraničnej služby.
	Návrh zákona o zahraničnej službe je konštruovaný ako osobitný právny predpis (lex specialis) vo vzťahu k všeobecným právnym predpisom, ktorými sú zákon o štátnej službe a zákon o verejnej službe.
	Návrh zákona priamo novelizuje v článkoch II až III niektoré ustanovenia zákona č.312/2001 Z. z. o štátnej službe a o zmene a doplnení niektorých zákonov v znení neskorších predpisov, zákona č.313/2001 Z. z. o verejnej službe v znení neskorších predpisov. Účelom týchto zmien a doplnení je riešiť praktické otázky spojené s vykonávaním zahraničnej služby, ktoré za súčasného právneho stavu nie je možné uspokojivo vyriešiť.
Predmetný návrh bol zaslaný na medzirezortné pripomienkové konanie všetkým ministerstvám, ostatným ústredným orgánom štátnej správy a ďalším zainteresovaným orgánom. Z 35 oslovených subjektov sa k návrhu zákona vyjadrilo 32 subjektov. K návrhu zákona nemalo pripomienky 17 subjektov. MZV SR uskutočnilo rokovania s ôsmimi subjektami, ktoré v rámci pripomienkového konania uplatnili k predloženému návrhu zásadné pripomienky. Všetky zásadné pripomienky boli akceptované alebo bolo ich neakceptovanie vysvetlené s výnimkou rozporu ohľadom opodstatnenia predloženia návrhu zákona o zahraničnej službe (túto pripomienku uplatnili: MF SR, MPSVaR SR, Úrad pre štátnu službu). Ostatné vecné pripomienky smerujúce k upresneniu textu návrhu zákona, ktoré neodporovali zámeru navrhovanej právnej normy, ako aj legislatívno-technické pripomienky, ktoré boli v súlade s Legislatívnymi pravidlami vlády SR, boli do návrhu zákona zapracované.
	Zákon nebude mať dopad na štátny rozpočet, rozpočet VÚC, rozpočty obcí a zároveň neovplyvní ani hospodárenie obyvateľov ani hospodárenie podnikateľskej sféry a iných právnických osôb. Navrhovaná právna  norma nebude mať z hľadiska predmetu úpravy dopad na životné prostredie a ani na zamestnanosť.
	Rada hospodárskej a sociálnej dohody vzala návrh zákona na vedomie dňa 5. mája 2003.
	Legislatívna rada vlády Slovenskej republiky prerokovala návrh zákona 6. mája 2003 a odporučila, aby bol po zapracovaní pripomienok predložený na rokovanie vlády Slovenskej republiky.